CELEX: C2007/170/17
Language: et
Date: 2007-07-21 00:00:00
Title: Kohtuasi C-214/07: 23. aprillil 2007 esitatud hagi — Euroopa Ühenduste Komisjon versus Prantsuse Vabariik

21.7.2007   
            
            
               ET
            
            
               Euroopa Liidu Teataja
            
            
               C 170/10
            
         23. aprillil 2007 esitatud hagi — Euroopa Ühenduste Komisjon versus Prantsuse Vabariik
   (Kohtuasi C-214/07)
   (2007/C 170/17)
   Kohtumenetluse keel: prantsuse
   Pooled
   
      Hageja: Euroopa Ühenduste Komisjon (esindaja: C. Giolito)
   
      Kostja: Prantsuse Vabariik
   Hageja nõuded
   
               —
            
            
               Tuvastada, et kuna Prantsuse Vabariik ei ole ettenähtud tähtaja jooksul täitnud komisjoni 16. detsembri 2003. aasta otsust Prantsusmaa kehtestatud raskustes olevaid ettevõtjaid puudutava riigiabi kava kohta (riigiabi C(2003) 4636) (1), siis on Prantsuse Vabariik rikkunud nimetatud otsuse artiklitest 5 ja 6, EÜ asutamislepingu artikli 249 neljandast lõigust ja sama asutamislepingu artiklist 10 tulenevaid kohustusi;
            
         
               —
            
            
               mõista kohtukulud välja Prantsuse Vabariigilt.
            
         Väited ja peamised argumendid
   Komisjon märgib oma hagi toetuseks, et kostja ei ole võtnud vajalikke meetmeid komisjoni otsuse kiireks ja tõhusaks rakendamiseks, kuna rohkem kui kolme aasta jooksul pärast selle vastu võtmist ei ole Prantsuse riigi antud õigusvastasest riigiabist mitte midagi tagasi makstud. Selline olukord on selgelt vastuolus EÜ artikli 249 neljanda lõigu ning nõukogu 22. märtsi 1999. aasta määruse (EÜ) nr 659/99, millega kehtestatakse üksikasjalikud eeskirjad EÜ asutamislepingu artikli 93 kohaldamiseks (2), artikli 14 lõigetega 1 ja 3.
   Kostja ei saanud ajavahemiku kohta, mis järgnes 1993. aastale, tugineda 16. detsembri 2003. aasta otsuse täitmise täielikule võimatusele. Ühelt poolt ei ole Prantsuse ametiasutused tõesti astunud samme vaidlusaluse abi tagasisaamiseks, võlgnikele ei ole isegi saadetud sissenõudeid. Teiselt poolt ei saa need ametiasutused tugineda asjaomase abi saajate kindlakstegemise raskustele, sest maksuhaldurina oleks nad kergesti saanud välja arvutada nende maksuvabastuste summasid, mida nimetatud abisaajatele on antud.
   Igal juhul tuleneb Euroopa Kohtu praktikast, et täitmise täieliku võimatuse tingimused ei ole täidetud, kui kostjaks olev riik piirdub komisjonile abi tagasimaksmist nõudva otsuse täitmise juriidilistest, poliitilistest või praktilistest raskustest teatamisega, ilma et ta astuks konkreetseid samme asjaomaste ettevõtjate käest selle abi tagasinõudmiseks ja ilma et ta teataks komisjonile alternatiivsetest otsuse täitmise võimalustest, mis võimaldaks raskusi ületada.
   
      (1)  ELT 2004, L 108, lk 38.
   
      (2)  EÜT L 83, lk 1; ELT eriväljaanne 8/1, lk 339.